உருமி

**உருமி** (*Urumi*) என்பது தென்னிந்தியாவில், குறிப்பாக கேரளா மற்றும் தமிழ்நாடு பகுதிகளில் பயன்படுத்தப்பட்ட ஒரு பாரம்பரிய நெகிழ்வான வாள் ஆகும். நெகிழ்வுத்தன்மை கொண்டு சாட்டை போன்ற அமைப்பைக் கொண்டதுமான இந்த இந்திய வாள் பொதுவாக இடுப்பைச் சுற்றி மறைத்து அணியப்பட்டது.   இந்தியாவில் அமைந்துள்ள மாநிலமான,  கேரளாவில் தோன்றிய இந்த ஆயுதம், சங்க காலத்திலிருந்தே பயன்பாட்டில் இருந்திருக்கக்கூடும் என்று கருதப்படுகிறது. குறிப்பாக கேரளா களரிப்பயிற்சி வீரர்கள் இதை பயன்படுத்தினர்.

இருபுறமும் கத்தி போன்ற கூர்மையுடன் கூடிய, சாட்டை வடிவத்தில் உருமி காணப்படும். வலிமையான, நெகிழ்வுத்தன்மை கொண்ட, கூர்மைப்படுத்தப்பட்ட எஃகும் பந்து தாங்கி அமைப்பும் கொண்ட கலவையால் உருமி உருவாக்கப்படுகிறது. எனவே, உருமியைப் பயன்படுத்துவதற்கு, சாட்டை மற்றும் வாள் ஆகிய இரண்டையும் கையாள்வது குறித்த முன்னறிவு அவசியமாகிறது. இக்காரணத்தினாலேயே, களரிப்பயட்டு போன்ற இந்தியத் தற்காப்புக் கலைகளில் உருமியைக் கையாள்வது எப்போதும் இறுதியாகவே கற்பிக்கப்படுகிறது.

மலையாள மொழியில், இந்த ஆயுதத்தைக் குறிக்க உருமி' என்னும் சொல் பயன்படுத்தப்படுகிறது. கேரளத்தில் சுற்றுவாள்  என்ற பெயராலும் அழைக்கப்படுகிறது. இச்சொல், *சுருளுதல்* அல்லது *சுழற்றுதல்* என்னும் பொருள் தரும். மலையாளச் சொல்லான 'சுற்று' என்பதிலிருந்தும், 'வாள்'  என்பதிலிருந்தும் இச்சொல் பெறப்பட்டதாகும். தமிழ் மொழியில் இந்த ஆயுதம் *சுருள் கத்தி*, *சுருள் வாள்* மற்றும் *சுருள் பட்டாக்கத்தி* ஆகிய பெயர்களால் அழைக்கப்படுகிறது. சிங்கள மொழியில், இது *எத்துனு கடுவா* என்றும் அறியப்படுகிறது.

## அமைப்பு

உருமி ஆயுதத்தின் கைப்பிடி பொதுவாக இரும்பு அல்லது பித்தளையால் தயாரிக்கப்படுகிறது. இது  பட்டாக்கத்திவாள் என்ற வாளின் கைப்பிடியைப் போன்ற அமைப்பைக் கொண்டதாக இருக்கும். அதில் குறுக்குக் காவல்தடுப்பு மற்றும் பல நேரங்களில் மெல்லிய விரல் காப்பு வளையும் இருக்கும். வட்ட வடிவ விளிம்பின் காரணமாக, பொதுவாக இந்த கைப்பிடி *வட்டு  கைப்பிடி* என்றழைக்கப்படுகிறது. இந்த அடிப்பகுதியின் மையத்திலிருந்து, பெரும்பாலும் ஒரு சிறிய அலங்கார ஈட்டி முனை போன்ற நீட்சி வெளியே துருத்திக்கொண்டிருக்கும். உருமியின் வாள் பகுதி, 0.75 முதல் 1 அங்குலம் (19 முதல் 25 மி.மீ) அகலமுள்ள, வளையும் தன்மை கொண்ட கூர்மையான எஃகுப் பட்டையைக் கொண்டு வடிவமைக்கப்படுகிறது. மிகச் சிறந்த முறையில் வடிவமைக்கப்படும்போது, ​​இந்த வாளின் நீளமானது அதனை இயக்குபவரின் இரு கைகளையும் விரித்த நிலையில் உள்ள இடைவெளிக்குச் சமமாக இருக்கும். பொதுவாக 4 முதல் 5.5 அடி (1.2 முதல் 1.7 மீ) வரை இருக்கும். பெரும்பாலும், ஒரே கைப்பிடியுடன் பல வாள் பட்டைகள் இணைக்கப்பட்டிருக்கும். இலங்கை நாட்டில் காணப்படும் ஒரு வகை உருமியில்  32 வாள் பட்டைகள் வரை அமைந்திருக்கும். இவ்வகையான உருமிகள் பொதுவாக இரு கைகளிலும் தலா ஒன்று எனப்பிடித்து, ஒரே நேரத்தில் இரண்டு ஆயுதங்களாக  பயன்படுத்துவார்கள்.

## பயன்பாடு
நுனியில் சிறிய பளுவான கழி தொங்கிக்கொண்டிருக்கும் முற்காலச் சணல் வெட்டும் கருவியைக் கையாள்வது போல உருமியைக் கையாளவேண்டும். இதைப் பயன்படுத்த அதிகமான உடல் வலிமை தேவையில்லை; ஏனெனில் கத்தி சுழலும் போது உருவாகும் மையவிலக்கு விசையுடன் சேர்ந்து அது எதிரியை காயப்படுத்தத் தகுந்த சக்தியை உருவாக்குகிறது. மற்ற மென்மையான ஆயுதங்களைப் போலவே, உருமியை வைத்திருப்பவர்கள் ஒவ்வொரு சுழற்சியிலும் கத்தியின் உந்தத்தைப் பின்பற்றவும் கட்டுப்படுத்தவும் கற்றுக்கொள்வார்கள். எனவே, அதன் பயிற்சியில் சுழற்சி இயக்கங்கள் மற்றும் விறுவிறுப்பான இயக்க நுட்பங்கள்  போன்ற தொழில்நுட்பங்கள் அடங்குகின்றன. உருமி ஆயுதத்தின் நீண்ட தூரம் அடையும் சுழற்சி இயக்கங்கள் காரணமாக, பல எதிரிகளுக்கு எதிராகப் போராடுவதற்கு இது மிகவும் ஏற்றதாகும்.
பயன்பாட்டில் இல்லாத போது, உருமி வாளை இடுப்பைச் சுற்றி பெல்ட் போல சுருட்டி அணிவார்கள். அப்போது அதன் கைப்பிடி, சாதாரண வாளைப் போலவே அணிபவரின் பக்கவாட்டில் இருக்கும். 

மண்டையோட்டு இயல் அறிஞரும் இனவரைவியலாளருமான பிரித்தானிய அறிஞர் எட்கர் தர்சுட்டன் தனது 'தென்னிந்தியாவின் சாதிகளும் பழங்குடியினரும்' எனும் ஆய்வில், தியர்களால் உருமி பயன்படுத்தப்படுவதைப் பதிவு செய்துள்ளார்.

## மரபுரிமை
தென்னிந்தியாவைச் சேர்ந்த ஒரு வகையான தவளையின் சளியில் கண்டறியப்பட்ட ஒரு பெப்டைடுக்கு 'உருமின்' எனப் பெயரிடப்பட்டுள்ளது. எச்1என்1 காய்ச்சல் வைரசை உருமின் திறம்பட அழிப்பதால், 'உருமி எனும் வாளிலிருந்து இப்பெயர் பெறப்பட்டது.

## மக்கள் கலாச்சாரத்தில்
டெமன் சிலேயர் என்ற சப்பானிய தொலைக்காட்சித் தொடரில் வரும் கதாபாத்திரமான மிட்சூரி கான்ரோச்சியின் விருப்பத் தேர்வான ஆயுதம் உருமி ஆகும். 

பல காணொளி விளையாட்டுகளிலும் உருமி இடம்பெற்றுள்ளது. 'எல்டன் ரிங்  எனும் பாத்திரமேற்று விளையாடும் விளையாட்டில் உருமி ஒரு 'சாட்டை' வகையிலான ஆயுதமாகத் தோன்றுகிறது; இந்த ஆயுதத்தால் தொடுக்கப்படும் தாக்குதல்களை எதிராளியால் தடுத்து நிறுத்த இயலாது.  லீக் ஆப் லிச்செண்ட்சு விளையாட்டில், நிலா எனும் வீராங்கனை உருமியை ஆயுதமாகப் பயன்படுத்துகிறார்.

இந்தியாவின் முதலாவது தற்காப்புக் கலைத் திரைப்படம் எனப் பரவலாகக் கருதப்படும் ஒண்டனொன்டு காலதள்ளி,  எனும் கன்னடத் திரைப்படத்தில், உருமி ஆயுதங்களை ஏந்தியவாறு ஒரு மரணப் போரில் நேருக்கு நேர் மோதிக்கொள்கின்ற  கதாபாத்திரங்களாக சங்கர் நாக் மற்றும் சுந்தர் ராச்சு ஆகியோர் ஏற்று நடித்திருந்தனர் .

## மேலும் காண்க
*அங்கப்போர்
*களரிப்பயிற்று
*சிலம்பம்

## மேற்கோள்கள்

பகுப்பு:தற்காப்புக் கலைகள்
பகுப்பு:இந்திய ஆயுதங்கள்
பகுப்பு:ஆயுதங்கள்
பகுப்பு:கருவிகள்